ส่วนที่ 1 การประกอบธุรกิจ

1.  นโยบายและภาพรวมการประกอบธุรกิจ

วิสัยทัศน์ของบริษัท

เราจะก้าวไปข้างหน้าอย่างแข็งแรง

ร่วมสร้างสรรค์สิ่งที่แตกต่างและดีที่สุด

เพื่อตอบแทนทุกสัมผัสแห่งความไว้วางใจ

ด้วยสินค้าและบริการที่สร้างความสวย

ความสุข และความประทับใจ

เพื่อพนักงานของเรา ลูกค้าของเรา

คู่ค้าของเรา ผู้ถือหุ้นและสังคมไทยของเรา

6 O.C.C. Values ค่านิยม 6 งาม

B = Boundaryless งามจริง...ต้องเปิดใจ

E = Ethics and Integrity งามด้วยใจ...ต้องซื่อสัตย์

A = Adaptability to Change งามไม่จำกัด...ต้องเปลี่ยนและปรับ

U = Unity งามพร้อมสรรพ...ต้องสามัคคี

T = Talent งามทุกที่...ต้องเก่งและพัฒนา

Y = You are Our Valued Customer งามอย่างมีคุณค่า...ต้องรักบริการ

BEAUTY from within งามนานๆ ต้องงามจากภายใน

สารจากคณะกรรมการ

ในปี 2558 ประเทศไทยยังคงเผชิญกับปัญหาเศรษฐกิจที่ชะลอตัว ผู้บริโภคระมัดระวังการใช้จ่าย
ส่งผลทำให้ยอดการบริโภคภายในประเทศชะลอตัวตามไปด้วย ถึงแม้ว่าในช่วงปลายเดือนธันวาคม
2558 ที่ผ่านมา ภาครัฐได้ออกมาตรการกระตุ้นเศรษฐกิจ
โดยการให้สิทธิผู้มีเงินได้ที่เป็นบุคคลธรรมดาที่ซื้อสินค้าหรือบริการในประเทศตามหลักเกณฑ์ที่กำหนด
ระหว่างวันที่ 25 - 31 ธันวาคม 2558 สามารถนำใบเสร็จรับเงินมาหักลดหย่อนภาษีได้
ซึ่งช่วยทำให้ยอดการบริโภคในช่วงเวลาดังกล่าวทะยานสูงขึ้น

จากภาพรวมของปัญหาทางเศรษฐกิจตลอดทั้งปีได้ส่งผลกระทบต่อบริษัทพอสมควร
ถึงแม้ว่าบริษัทได้มีการติดตามประเมินสถานการณ์ ดำเนินธุรกิจอย่างรอบคอบ
ปรับเปลี่ยนกลยุทธ์การดำเนินงาน
และปรับตัวเพื่อรองรับปัจจัยความไม่แน่นอนของสถานการณ์ที่อาจเกิดขึ้นแล้วก็ตาม โดยในปี 2558
บริษัทมีรายได้รวม 1,455,453,850 บาท กำไรสำหรับปี 82,878,037 บาท
ซึ่งจากปัญหาเศรษฐกิจที่ชะลอตัวมีผลทำให้รายได้ของบริษัทลดลงจากปี 2557 ร้อยละ 0.27
และกำไรสำหรับปีลดลงร้อยละ 13.21

คณะกรรมการบริษัทและผู้บริหารยังคงมุ่งมั่นและให้ความสำคัญต่อการดำเนินธุรกิจให้มีการเติบโตอย่างยั่งยืน
โดยในปี 2559 บริษัทมีแผนการพัฒนาคุณภาพสินค้าและบริการ การเพิ่มช่องทางการจัดจำหน่าย
การเพิ่มคู่ค้าเพื่อขับเคลื่อนฐานการค้าเข้าสู่ประชาคมเศรษฐกิจอาเซี่ยน
รวมถึงการพัฒนาพนักงานและระบบการทำงานที่มีประสิทธิภาพมากขึ้น
เพื่อรองรับการขยายฐานทางการค้าต่อไป

บริษัทเชื่อเป็นอย่างยิ่งว่าการดำเนินธุรกิจด้วยความซื่อสัตย์สุจริตและเคารพสิทธิตามกฎหมายของทุกฝ่ายที่เกี่ยวข้อง
มีความสำคัญต่อการเจริญเติบโตของธุรกิจอย่างยั่งยืน
บริษัทจึงมีนโยบายต่อต้านการทุจริตคอรัปชั่นทุกรูปแบบ การเรียกหรือรับสินบนถือว่าเป็นความผิด
ไม่ว่าจะเพื่อประโยชน์ของตนเองหรือของผู้อื่นก็ตาม
และดำเนินธุรกิจตามหลักการกำกับดูแลกิจการที่ดี ให้ความสำคัญกับผู้ที่มีส่วนเกี่ยวข้องทุกฝ่าย
รวมตลอดถึงความรับผิดชอบต่อสังคม ชุมชน และสิ่งแวดล้อม โดยในปี 2558
บริษัทได้รับการประเมินผลสำรวจการกำกับดูแลกิจการบริษัทจดทะเบียนไทยในระดับ “ดีมาก”
จากสมาคมส่งเสริมสถาบันกรรมการบริษัทไทย และได้รับรางวัล Investors’ Choice Award
ในการจัดประชุมสามัญผู้ถือหุ้น 100 คะแนนเต็ม 7 ปีซ้อน จากสมาคมส่งเสริมผู้ลงทุนไทย

ในนามของคณะกรรมการบริษัท ขอขอบคุณท่านผู้ถือหุ้น ลูกค้า คู่ค้า พนักงาน
และผู้มีส่วนได้เสียทุกฝ่ายที่ได้ร่วมสนับสนุนการดำเนินงานของบริษัทด้วยดีตลอดมา
โดยคณะกรรมการบริษัทจะมุ่งมั่นดำเนินงานตามหลักการกำกับดูแลกิจการที่ดี
เพื่อประโยชน์สูงสุดต่อผู้มีส่วนเกี่ยวข้องทุกฝ่ายต่อไป

  นางกาญจนา สายสิริพร นางธีรดา อำพันวงษ์

ประธานกรรมการ กรรมการผู้จัดการและประธานเจ้าหน้าที่บริหาร

รายงานของคณะกรรมการตรวจสอบ

เรียน ท่านผู้ถือหุ้น

ที่ประชุมคณะกรรมการบริษัทครั้งที่ 3/2558 วันที่ 15 พฤษภาคม 2558 ได้มีมติแต่งตั้ง นางวัชนี
วัฒนถวัลย์วงศ์ นายวันชัย อ่ำพึ่งอาตม์ และนายคณิต คุณาวุฒิ
เป็นคณะกรรมการตรวจสอบของบริษัทในปี 2558 โดยมีวาระการดำรงตำแหน่ง 1 ปีนับแต่วันที่ 15
พฤษภาคม 2558 เป็นต้นไป คณะกรรมการตรวจสอบประกอบด้วยกรรมการอิสระจำนวน 3 ท่าน
กรรมการทุกท่านมีคุณสมบัติเหมาะสมตามที่ตลาดหลักทรัพย์แห่งประเทศไทยกำหนด
โดยมีเลขานุการบริษัททำหน้าที่เป็นเลขานุการคณะกรรมการตรวจสอบ
คณะกรรมการตรวจสอบมีหน้าที่และความรับผิดชอบตามกฎบัตรคณะกรรมการตรวจสอบ
ซึ่งสอดคล้องกับข้อกำหนดของตลาดหลักทรัพย์แห่งประเทศไทย ตลอดจนปฏิบัติหน้าที่อื่นๆ
ตามที่ได้รับมอบหมายจากคณะกรรมการบริษัท
และรายงานผลการประชุมคณะกรรมการตรวจสอบต่อที่ประชุมคณะกรรมการเป็นวาระประจำ

ในรอบปี 2558 คณะกรรมการตรวจสอบมีการประชุมร่วมกันรวม 12 ครั้ง
โดยมีฝ่ายบริหารเข้าร่วมประชุมตามวาระอันควร ได้ร่วมประชุมกับคณะกรรมการบริษัทอีก 7 ครั้ง
สาระสำคัญของการปฏิบัติงานในรอบปี 2558 สรุปได้ดังนี้

1.  รายงานทางการเงิน

ดูแลรายงานทางการเงินของบริษัทให้มีการปฏิบัติตามมาตรฐานการบัญชีที่รับรองทั่วไปตลอดจนมาตรฐานการบัญชีฉบับใหม่
และ ให้มีการเปิดเผยข้อมูลอย่างเพียงพอ
คณะกรรมการตรวจสอบได้สอบทานงบการเงินรายไตรมาส และ งบการเงินประจำปี
โดยเชิญผู้สอบบัญชีเข้าร่วมประชุม
เพื่อรับทราบข้อมูลเกี่ยวกับผลการสอบทานและการตรวจสอบงบการเงิน
ข้อสังเกตและข้อเสนอแนะจากการสอบทานและการตรวจสอบ
การเตรียมความพร้อมสำหรับมาตรฐานการบัญชีที่จะมีการประกาศใช้ในปีถัดไป
ตลอดจนความเป็นอิสระในการปฏิบัติหน้าที่และการแสดงความเห็นของผู้สอบบัญชี
ก่อนนำเสนอคณะกรรมการบริษัทอนุมัติเพื่อนำส่งตลาดหลักทรัพย์ฯ หรือเสนอผู้ถือหุ้นอนุมัติแล้วแต่กรณี
นอกจากนี้ได้มีการพิจารณาผลประกอบการของบริษัทโดยประชุมร่วมกับผู้บริหารสายการบัญชีและการเงิน
และ สำนักตรวจสอบภายในเป็นประจำทุกเดือน
เพื่อรับทราบรายงานและพิจารณาข้อชี้แจงจากฝ่ายบริหาร

คณะกรรมการตรวจสอบมีความเห็นว่า
รายงานทางการเงินของบริษัทมีความถูกต้องในสาระสำคัญตามมาตรฐานการบัญชีที่รับรองทั่วไป
มีการเปิดเผยข้อมูลอย่างเพียงพอ และผู้สอบบัญชีได้ปฏิบัติหน้าที่และแสดงความเห็นอย่างเป็นอิสระ

2.  ระบบการควบคุมภายในและการตรวจสอบภายใน

ดูแลให้บริษัทมีระบบการควบคุมภายในที่เหมาะสมและมีประสิทธิภาพเพื่อจัดการความเสี่ยงทั่วองค์กร
โดยพิจารณาจากรายงานของสำนักตรวจสอบภายใน รายงานของคณะกรรมการบริหารความเสี่ยง
รายงานของผู้สอบบัญชี
และแบบประเมินความเพียงพอของระบบการควบคุมภายในโดยคณะกรรมการบริษัท
สอบทานผลการตรวจสอบและติดตามการแก้ไขข้อบกพร่องของระบบการควบคุมภายในโดยฝ่ายบริหาร
ตลอดจนการพัฒนางานด้านการตรวจสอบให้มีประสิทธิภาพยิ่งขึ้น ทั้งนี้
สำนักตรวจสอบภายในรายงานผลตรงต่อคณะกรรมการตรวจสอบ
พิจารณาให้ความเห็นชอบแผนการตรวจสอบประจำปี งบประมาณ และ บุคลากร
ของสำนักตรวจสอบภายใน
เพื่อให้เกิดความมั่นใจว่าบริษัทยังคงมีระบบการควบคุมภายในที่เหมาะสมกับสภาพธุรกิจ
และได้ดำเนินการปรับปรุงระบบการควบคุมภายในในส่วนงานที่มีความสำคัญและมีระดับความเสี่ยงสูงอย่างต่อเนื่อง

คณะกรรมการตรวจสอบมีความเห็นว่า
ระบบการควบคุมภายในมีความเพียงพอและเหมาะสมกับสภาพธุรกิจ

3.  การบริหารความเสี่ยง

ดูแลให้บริษัทมีการพัฒนาระบบบริหารความเสี่ยงอย่างต่อเนื่องตามกรอบการบริหารความเสี่ยงของ
COSO 2013 โดยประเมินความเสี่ยงในด้านต่างๆ ครอบคลุมทั้งองค์กร
การประเมินโอกาสที่จะเกิดการทุจริต
และสื่อสารกับคณะกรรมการบริหารความเสี่ยงเพื่อให้เข้าใจความเสี่ยงที่สำคัญและเชื่อมโยงกับการควบคุมภายใน

คณะกรรมการตรวจสอบมีความเห็นว่า
บริษัทมีการพัฒนาระบบการบริหารความเสี่ยงอย่างต่อเนื่องตามกรอบการบริหารความเสี่ยงของ
COSO 2013
มีการประเมินและจัดการความเสี่ยงเพื่อให้สอดคล้องกับความเสี่ยงที่บริษัทสามารถยอมรับได้

4.  รายการที่เกี่ยวโยงกันหรืออาจมีความขัดแย้งทางผลประโยชน์

สอบทานรายการที่เกี่ยวโยงกันหรืออาจมีความขัดแย้งทางผลประโยชน์
และร่วมพิจารณาอนุมัติรายการที่เกี่ยวโยงกันที่เกิดขึ้น เช่น
การว่าจ้างและการค้ำประกันบริษัทที่เข้าข่ายรายการที่เกี่ยวโยงกันตามประกาศของตลาดหลักทรัพย์ฯ

คณะกรรมการตรวจสอบมีความเห็นว่า การทำรายการดังกล่าวมีความสมเหตุสมผล
เป็นปกติทางธุรกิจ และมีการเปิดเผยข้อมูลรายการระหว่างกันอย่างเพียงพอ

5.  ดูแลให้บริษัทมีการปฏิบัติตามกฎหมาย กฎระเบียบของสำนักงานคณะกรรมการ ก.ล.ต.
    และตลาดหลักทรัพย์แห่งประเทศไทย

คณะกรรมการตรวจสอบไม่พบการกระทำที่เป็นการฝ่าฝืนข้อกฎหมาย ระเบียบ
หรือข้อกำหนดของภาครัฐ

6.  พิจารณาคัดเลือกและเสนอแต่งตั้งผู้สอบบัญชีและกำหนดค่าสอบบัญชี

คณะกรรมการตรวจสอบได้พิจารณาความเป็นอิสระและคุณสมบัติของผู้สอบบัญชี
พิจารณาค่าสอบบัญชีที่เสนอ
และได้ร่วมกับฝ่ายบริหารในการประเมินผลการปฏิบัติงานของผู้สอบบัญชีในรอบปีที่ผ่านมา
คณะกรรมการตรวจสอบเห็นชอบให้คณะกรรมการบริษัทนำเสนอต่อที่ประชุมผู้ถือหุ้นเพื่อพิจารณาอนุมัติให้นายบุญญฤทธิ์
ถนอมเจริญ ทะเบียนเลขที่ 7900 หรือ นายวินิจ ศิลามงคล ทะเบียนเลขที่ 3378 หรือ นายเจริญ
ผู้สัมฤทธิ์เลิศ ทะเบียนเลขที่ 4068 แห่งบริษัท เคพีเอ็มจี ภูมิไชย เป็นผู้สอบบัญชีของบริษัทสำหรับปี
2558 นับเป็นปีที่ 5

7.  พิจารณาและให้ความเห็นเพิ่มเติมในการจัดทำงบประมาณประจำปีของบริษัท

คณะกรรมการตรวจสอบได้ปฏิบัติหน้าที่ด้วยความรอบคอบและเป็นอิสระ
โดยไม่มีข้อจำกัดในการได้รับข้อมูล และความร่วมมือจากบริษัท
ทำให้การปฏิบัติหน้าที่ตามกฎบัตรคณะกรรมการตรวจสอบ
และตามที่ได้รับมอบหมายจากคณะกรรมการบริษัทเป็นไปอย่างมีประสิทธิภาพ

  (นางวัชนี วัฒนถวัลย์วงศ์)

  ประธานคณะกรรมการตรวจสอบ

ข้อมูลสรุป (Executive Summary)

บริษัท โอซีซี จำกัด (มหาชน)
ได้ดำเนินกิจการเจริญรุ่งเรืองราบรื่นมาอย่างต่อเนื่องยาวนานและก้าวสู่ปีที่ 42 ด้วยความมั่นคง
ประกอบธุรกิจหลักในการจัดจำหน่ายผลิตภัณฑ์เครื่องสำอางและผลิตภัณฑ์เสื้อผ้าที่มีคุณภาพสูง
ภายใต้เครื่องหมายการค้าชั้นนำ ซึ่งเป็นที่รู้จักกันอย่างกว้างขวางและได้รับความนิยมอย่างแพร่หลาย
มีการจัดจำหน่ายผ่านเครือข่ายคู่ค้าทางธุรกิจครอบคลุมเกือบทุกช่องทางการขายทั่วประเทศ
ตัวอย่างของผลิตภัณฑ์ชั้นนำที่โดดเด่นในปัจจุบัน ได้แก่ เครื่องสำอาง “คัฟเวอร์มาร์ค”
(Covermark) ผลิตภัณฑ์ดูแลรักษาเส้นผม “ชิเซโด้ โปรเฟสชั่นแนล” (Shiseido
Professional) ชุดกีฬา ชุดนอนและชุดชั้นในสตรี “กี ลาโรช” (Guy Laroche)

ภาพรวมเศรษฐกิจไทยในรอบปีที่ผ่านมา มีอัตราการขยายตัวอย่างค่อยเป็นค่อยไป
โดยได้รับแรงสนับสนุนจากการใช้จ่ายของภาครัฐด้วยการเร่งเบิกจ่ายงบเร็วขึ้น
รวมถึงได้รับอานิสงค์จากมาตรการกระตุ้นเศรษฐกิจในระยะสั้น
การบริโภคภาคเอกชนเริ่มฟื้นตัวได้อย่างช้า ๆ โดยครัวเรือนค่อนข้างระมัดระวังการใช้จ่าย
เนื่องจากภาระหนี้ครัวเรือนยังอยู่ในระดับที่สูง
ส่วนการลงทุนภาคเอกชนยังอยู่ในระดับต่ำเพื่อรอความชัดเจน
ประกอบกับสถาบันการเงินระมัดระวังการให้สินเชื่อแก่ธุรกิจ
โดยเฉพาะธุรกิจขนาดกลางและขนาดย่อม
ส่วนภาคการท่องเที่ยวถือว่าเป็นพระเอกสำหรับเศรษฐกิจไทยในปีนี้
โดยมีจำนวนนักท่องเที่ยวต่างประเทศที่เดินทางเข้ามาประเทศไทยเพิ่มสูงมากขึ้นซึ่งเป็นปัจจัยในการสนับสนุนการขยายตัวทางเศรษฐกิจ

แต่มีปัจจัยถ่วงจากการส่งออกสินค้าที่ยังหดตัวต่อเนื่องตามการชะลอตัวของเศรษฐกิจประเทศคู่ค้า
โดยเฉพาะจีนและเอเชีย รวมถึงปัญหาเชิงโครงสร้างที่ทำให้ไทยสูญเสียความสามารถในการแข่งขัน
โดยเฉพาะข้อจำกัดของการใช้เทคโนโลยีขั้นสูงเพื่อการผลิตสินค้า

จากสภาวะเศรษฐกิจที่ต้องเผชิญกับปัจจัยลบและสภาพแวดล้อมเต็มไปด้วยความไม่แน่นอน
ผู้บริโภคต่างขาดความเชื่อมั่นจึงได้ชะลอการใช้จ่าย
โดยเลือกซื้อสินค้าเท่าที่จำเป็นและบริโภคในปริมาณที่จำกัด
จึงส่งผลกระทบต่อการดำเนินกิจการของภาคธุรกิจทุกรายไม่มากก็น้อย
โดยในปีที่ผ่านมาบริษัทมียอดขายที่ระดับ 1,403.98 ล้านบาท ลดลงจากปีก่อน 1.07%
แต่บริษัทยังคงสามารถรักษาฐานลูกค้าเก่าไว้ได้อย่างเหนียวแน่น

บริษัทมีกำไรก่อนภาษีเงินได้นิติบุคคล 102.73 ล้านบาท ลดลงจากปีก่อน 15.00 ล้านบาท
หรือคิดเป็น 12.74% และเมื่อหักภาษีเงินได้นิติบุคคลแล้วคงเหลือกำไรสุทธิ 82.88 ล้านบาท ลดลง
13.21% เมื่อเปรียบเทียบกับปีก่อน

แต่อย่างไรก็ดีโครงสร้างทางการเงินปัจจุบันของบริษัทอยู่ในระดับที่แข็งแกร่งมากอย่างต่อเนื่องมาเป็นเวลาหลายปี
โดยมีหลายตัวชี้วัดของอัตราส่วนทางการเงินที่สำคัญ ซึ่งสามารถสะท้อนให้เห็นสภาพคล่องที่ดีมาก
เช่น ตัวอย่างสำหรับปีนี้ บริษัทมีเงินทุนหมุนเวียนสุทธิ 548.01 ล้านบาท อัตราส่วนสภาพคล่อง
4.03 เท่า ในขณะที่มีอัตราส่วนหนี้สินต่อส่วนของผู้ถือหุ้น (Debt to Equity)
อยู่ในระดับที่ต่ำมากเพียง 0.34 เท่า

ผลการปฏิบัติงานในปีที่ผ่านเกิดจากความทุ่มเทร่วมแรงร่วมใจของพนักงานทุกระดับโดยไม่ย่อท้อต่อปัญหาและอุปสรรคใดๆ
แต่ยังคงมีความตั้งใจแน่วแน่ร่วมมือกันพัฒนาผลิตภัณฑ์และบริการ
เพื่อตอบสนองความพึงพอใจของลูกค้าอย่างต่อเนื่อง
บริหารจัดการอย่างระมัดระวังและวางแผนพร้อมรับมือกับสถานการณ์ที่อาจเปลี่ยนแปลงอย่างรวดเร็ว
มุ่งมั่นในการกำกับดูแลกิจการที่ดีภายใต้หลักบรรษัทภิบาลและพัฒนาให้ธุรกิจเจริญเติบโตอย่างยั่งยืนเพื่อประโยชน์สูงสุดของผู้มีส่วนได้เสียทุกฝ่าย

2.  ลักษณะการประกอบธุรกิจ

1.  สรุปสาระสำคัญของการประกอบธุรกิจ

บริษัทได้ก่อตั้งและประกอบกิจการมาตั้งแต่ปี พ.ศ. 2516 ในระยะแรกใช้ชื่อว่า บริษัท โอเลียรี่
คัฟเวอร์มาร์ค เซ็นเตอร์ จำกัด เพื่อจัดจำหน่ายเครื่องสำอาง “โอเลียรี่ คัฟเวอร์มาร์ค”
(O’Leary Covermark) โดยเปิดเป็นศูนย์บริการความงามให้คำปรึกษาแก่ลูกค้าที่ใช้ผลิตภัณฑ์
ซึ่งต่อมาได้ขยายช่องทางการจัดจำหน่ายสู่ห้างสรรพสินค้าและร้านเสริมสวยทั่วประเทศ
โดยใช้กลยุทธ์การดูแลหลังการขายที่สร้างความประทับใจ
โดยเฉพาะการจัดทีมโปรโมชั่นเสริมแต่ละจุดขายเพื่อสาธิตการใช้ผลิตภัณฑ์ การบริการ
และแนะนำวิธีการเลือกใช้ผลิตภัณฑ์ที่ถูกต้อง
สร้างความเชื่อมั่นแก่ลูกค้าซึ่งให้การตอบรับด้วยดีตลอดมา
ส่งผลให้เครื่องสำอางคัฟเวอร์มาร์คมีชื่อเสียงเป็นที่รู้จักกันอย่างแพร่หลาย
สร้างความสำเร็จให้บริษัทเจริญก้าวหน้าอย่างต่อเนื่องตราบจนกระทั่งปัจจุบัน

บริษัทได้รับอนุญาตเข้าเป็นบริษัทจดทะเบียนในตลาดหลักทรัพย์แห่งประเทศไทยในปี 2537
แปรสภาพเป็น “บริษัทมหาชนจำกัด” และได้เพิ่มการจัดจำหน่ายผลิตภัณฑ์อีกหลายประเภท
โดยแบ่งเป็นกลุ่มผลิตภัณฑ์หลักได้ดังนี้

กลุ่มผลิตภัณฑ์เครื่องสำอาง ประกอบด้วยเครื่องสำอางสำหรับผิวหน้า ผิวกาย
และผลิตภัณฑ์การดูแลรักษาเส้นผม

กลุ่มผลิตภัณฑ์เสื้อผ้า ประกอบด้วยชุดชั้นในสตรี ชุดนอนสตรี ชุดกีฬา ชุดว่ายน้ำ และชุดลำลอง

กลุ่มเครื่องดนตรี ประกอบด้วยเปียโน กีต้า ไวโอลิน

ลูกค้ากลุ่มเป้าหมายหลักของบริษัทส่วนใหญ่เป็นสุภาพสตรีในวัยทำงานที่มีรสนิยมใช้ผลิตภัณฑ์ที่มีคุณภาพ
มีการบริการที่เอาใจใส่อย่างแท้จริง เพื่อเพิ่มความงามเสริมบุคลิกภาพสร้างความมั่นใจ
ตระหนักในการดูแลผิวพรรณ สุขภาพกายและใจ เสริมสร้างความสุขใจให้ตนเองและคนใกล้ชิด

บริษัทประกอบธุรกิจหลักในการจัดจำหน่ายสินค้าภายในประเทศ โดยคำนึงถึงจริยธรรมในการค้า
ใช้หลักการบริหารความเสี่ยง และการบริหารงานอย่างมีระบบ โปร่งใส ตรวจสอบได้
ตามหลักการกำกับดูแลกิจการที่ดี มุ่งมั่นที่จะก้าวไปสู่ความเป็นเลิศทางธุรกิจ
ด้วยการให้ความสำคัญกับบุคลากรในองค์กร
ส่งเสริมให้พนักงานทุกคนทำงานอย่างมีความสุขในสภาพแวดล้อมที่เป็นมิตร
และเอื้อต่อการเกิดความคิดริเริ่มสร้างสรรค์สนับสนุนให้พนักงานทุกคนได้มีโอกาสเรียนรู้และพัฒนา
เพื่อที่จะได้สามารถใช้ศักยภาพที่มีอยู่ได้อย่างเต็มประสิทธิภาพ

2.  โครงสร้างรายได้

  ----------------------------------------------------------------------------------
  กลุ่มผลิตภัณฑ์        ปี 2558      สัดส่วน     ปี 2557      สัดส่วน     ปี 2556      สัดส่วน
  ---------------- ----------- --------- ----------- --------- ----------- ---------
  เครื่องสำอาง       1,213,157   86.41%    1,222,840   86.17%    1,302,539   86.45%

  เสื้อผ้า            187,482     13.35%    192,218     13.54%    199,556     13.24%

  เครื่องดนตรี        3,338       0.24%     4,101       0.29%     4,684       0.31%

  รวม              1,403,977   100.00%   1,419,159   100.00%   1,506,779   100.00%
  ----------------------------------------------------------------------------------

3.  การประกอบธุรกิจของแต่ละกลุ่มผลิตภัณฑ์

(1) กลุ่มผลิตภัณฑ์เครื่องสำอาง

    1.  ลักษณะผลิตภัณฑ์และบริการ

บริษัทเป็นผู้จัดจำหน่ายผลิตภัณฑ์เครื่องสำอางที่มีคุณภาพภายใต้เครื่องหมายการค้าที่จดลิขสิทธิ์จากต่างประเทศและในประเทศ
เช่น Covermark, KMA, Sungrace, Shiseido Professional, Zotos, BSC Hair
Care
ซึ่งแต่ละผลิตภัณฑ์ได้ตอบสนองความต้องการของผู้บริโภคแต่ละระดับได้อย่างครอบคลุมในทุกช่องทางการขาย
เช่น ห้างสรรพสินค้า ศูนย์บริการความงาม ร้านเสริมสวย โมเดอร์นเทรด
ทั้งในกรุงเทพมหานครและต่างจังหวัดทั่วประเทศ โดยมีพนักงานขายที่ผ่านการอบรมเกี่ยวกับผลิตภัณฑ์
เทคนิคการขาย และการให้บริการอย่างมืออาชีพ คอยให้คำแนะนำปรึกษา สาธิตการใช้ผลิตภัณฑ์
พร้อมบริการลูกค้าด้วยความตั้งใจ

ปัจจุบันบริษัทได้ขยายธุรกิจเพิ่มเติมที่เกี่ยวข้องกับความสวยความงามเป็นร้านให้บริการตัดแต่งทรงผมในรูปแบบ
Quick Cut เพื่อตอบสนองต่อรูปแบบการใช้ชีวิตที่เร่งด่วน ด้วยอุปกรณ์ที่ทันสมัย
พร้อมทำความสะอาดเศษผมด้วย Air-Washer
เพื่อทดแทนการสระผมหลังตัดโดยช่างที่มีความชำนาญและได้รับการฝึกฝนมาเป็นอย่างดี

2.  การตลาดและภาวะการแข่งขัน

ในรอบปีที่ผ่านมา การฟื้นตัวของเศรษฐกิจไทยนั้นดำเนินไปอย่างค่อยเป็นค่อยไป
โดยมีแรงขับเคลื่อนสนับสนุนหลักจากการใช้จ่ายภาครัฐและได้อานิสงค์เพิ่มจากมาตรการกระตุ้นเศรษฐกิจแบบเร่งด่วน
กอปรกับภาคการท่องเที่ยวมีแนวโน้มกลับสู่สภาวะปกติได้เร็วกว่าคาดหลังจากเกิดเหตุการณ์ระเบิดที่แยกราชประสงค์
ส่วนสถานการณ์ภัยแล้ง ราคาสินค้าเกษตรตกต่ำและภาวะหนี้สินครัวเรือนที่อยู่ในระดับสูง
เหล่านี้ยังเป็นปัจจัยลบที่กดดันการบริโภคภาคเอกชนและรุมเร้าต่อการฟื้นตัวทางเศรษฐกิจ
รวมถึงภาคการส่งออกที่ยังคงหดตัวต่อเนื่อง

ถึงแม้เศรษฐกิจไทยจะยังคงชะลอการเติบโต แต่ธุรกิจการจัดจำหน่ายในกลุ่มผลิตภัณฑ์เครื่องสำอาง
ยังคงมีแนวโน้มเติบโตอย่างต่อเนื่องทุกปี
เนื่องจากพฤติกรรมผู้บริโภคให้ความสนใจต่อบุคลิกภาพมากขึ้นและใส่ใจดูแลรักษาผิวพรรณให้ดูดีอยู่เสมอ
จึงเป็นตลาดที่มีการแข่งขันสูง มีผู้ประกอบการรายใหม่ๆ
เข้ามาแข่งขันในธุรกิจเป็นจำนวนมากทั้งที่เป็นแบรนด์ของไทยและแบรนด์นำเข้าจากต่างประเทศ

อย่างไรก็ดี บริษัทไม่ได้นิ่งนอนใจ ภายใต้สภาวการณ์ดังกล่าว
ยังคงสร้างสรรค์ผลิตภัณฑ์ภายใต้นวัตกรรมความงามที่ล้ำหน้าหลายชนิด
เพื่อนำเสนอสินค้าที่มีคุณสมบัติโดดเด่น ทันสมัย มีมาตรฐาน คุณภาพสูง คุ้มค่าสำหรับผู้บริโภค
การเพิ่มเคาน์เตอร์จำหน่ายในห้างสรรพสินค้าที่เปิดสาขาใหม่
ควบคู่กับการจัดกิจกรรมการตลาดส่งเสริมการขายทั่วทั้งในเขตกรุงเทพฯ และต่างจังหวัดเพิ่มมากขึ้น
เพื่อกระตุ้นให้ผู้บริโภคเกิดความสนใจในคุณภาพของผลิตภัณฑ์และมั่นใจในการซื้อ
พร้อมเน้นการให้บริการแก่ลูกค้าอย่างดีเลิศ เพื่อเพิ่มระดับความพึงพอใจและความประทับใจสูงสุด

ผลิตภัณฑ์คัฟเวอร์มาร์ค (Covermark) ซึ่งเป็นแบรนด์หลักในกลุ่มเครื่องสำอางของบริษัท
ได้มีการพัฒนาคุณสมบัติส่วนผสมของสารประกอบที่มีคุณค่า
มีเทคโนโลยีการผลิตชั้นสูงโดยตรงจากประเทศญี่ปุ่น
เพื่อวางตำแหน่งแบรนด์สะท้อนภาพลักษณ์ที่เป็นแบรนด์อินเตอร์ในระดับแนวหน้า
ส่งผลให้สามารถเพิ่มลูกค้ากลุ่มใหม่
ในขณะเดียวกันลูกค้าเดิมก็ได้รับความพึงพอใจกับผลิตภัณฑ์ใหม่ๆที่พัฒนาเพิ่มขึ้น อาทิ ผลิตภัณฑ์รองพื้น
Flawless Fit ที่ให้ความชุ่มชื้น ด้วยนวัตกรรม Melting Matrix Formula
ที่ให้ผลลัพธ์ความเรียบเนียนกลมกลืนเป็นส่วนหนึ่งของผิว ดูสวยงาม และติดทนนานตลอดวัน
บริษัทจึงยังคงสามารถสร้างยอดขายในผลิตภัณฑ์ใหม่เพิ่มขึ้นอย่างต่อเนื่อง
ถึงแม้ว่าสภาพตลาดยังคงมีการแข่งขันสูงและมีแบรนด์คู่แข่งจากต่างประเทศเข้ามาเปิดตัวแย่งชิงส่วนแบ่งการตลาดมากขึ้น

เครื่องสำอางแบรนด์ KMA ซึ่งเป็นลิขสิทธิ์ของบริษัทเอง
ยังคงมีการพัฒนาผลิตภัณฑ์คอลเลคชั่นใหม่อย่างต่อเนื่อง ปีนี้ได้เปิดตัวซีรี่ส์ใหม่คือ KMA ECO
BLOOMING เป็นผลิตภัณฑ์สำหรับ Make up ที่มีส่วนผสมวัตถุดิบจากธรรมชาติ
เพื่อตอบสนองกระแสนิยมแนวเครื่องสำอางของวัยรุ่น และวัยเริ่มทำงาน พร้อมกับปรับปรุงสูตรต่างๆ
ให้เหมาะกับสภาพผิวของคนไทย
ได้จัดกิจกรรมส่งเสริมการขายทั่วประเทศและขยายช่องทางการจัดจำหน่ายไปในหลายพื้นที่
รวมไปถึงประเทศในกลุ่มอาเซียน ซึ่งได้รับการตอบรับเป็นอย่างดี อีกทั้งยังได้โฆษณา ประชาสัมพันธ์
ผ่านสื่อต่างๆ อาทิ นิตยสาร สื่อออนไลน์ สื่อดิจิตอล และจัดกิจกรรม Workshop
กับองค์การภายนอกอย่างสม่ำเสมอ เพื่อให้กลุ่มเป้าหมายเกิดการรับรู้
จดจำและมีโอกาสทดลองสินค้า

ส่วนผลิตภัณฑ์การดูแลรักษาเส้นผมภายใต้ลิขสิทธิ์ของ Shiseido Professional
บริษัทได้นำเข้าผลิตภัณฑ์ที่มีคุณภาพ ทันสมัย
สอดรับกับเทรนด์แฟชั่นที่ช่างผมมีความมั่นใจในการใช้กับลูกค้าได้อย่างสมบูรณ์ เช่น
ผลิตภัณฑ์น้ำยายืดผม ผลิตภัณฑ์น้ำยาดัดผมที่ถนอมเส้นผม ผลิตภัณฑ์เปลี่ยนสีผม
ผลิตภัณฑ์บำรุงรักษาเส้นผม และผลิตภัณฑ์จัดแต่งทรงผมที่มีประสิทธิภาพ
ตลอดระยะเวลาที่ผ่านมาผลิตภัณฑ์น้ำยายืดผม Crystallizing
ของบริษัทยังคงเป็นสินค้าที่ได้รับความนิยมจากช่างผมมาอย่างต่อเนื่องยาวนาน ส่วนผลิตภัณฑ์ The
Hair Care ได้เพิ่มไลน์ผลิตภัณฑ์ใหม่ๆ
ที่จะดูแลรักษาเส้นผมให้มีประสิทธิภาพมากยิ่งขึ้นเพื่อตอบสนองความต้องการของผู้บริโภคที่มีความหลากหลายและต้องการสินค้าที่เหมาะกับสภาพผมและหนังศรีษะเฉพาะบุคคลมากขึ้นเพื่อสร้างความแตกต่าง
รวมไปถึงครีมเปลี่ยนสีผม Primience
ซึ่งเป็นผลิตภัณฑ์นวัตกรรมใหม่ที่เหมาะกับสภาพเส้นผมของคนเอเชียซึ่งช่วยสร้างมูลค่าเพิ่มให้กับตัวสินค้า
โดยมีกิจกรรมสนับสนุนการตลาดที่ช่วยสร้างความสัมพันธ์ที่ดีกับตัวแทนจำหน่ายพร้อมการจัดฝึกอบรมแนะนำเทคนิคใหม่
ๆ ที่มุ่งให้ความรู้และทักษะแก่ช่างเสริมสวยอย่างต่อเนื่อง
สิ่งเหล่านี้ได้ส่งเสริมถึงภาพลักษณ์ที่ทันสมัยของผลิตภัณฑ์
ส่งผลให้แบรนด์สินค้ามีความเข้มแข็งเป็นที่ยอมรับในตลาดมากยิ่งขึ้น
สร้างความมั่นคงในเชิงธุรกิจให้ทั้งบริษัทและตัวแทนจำหน่าย

บริษัทได้เพิ่มธุรกิจใหม่ที่ยังเกี่ยวข้องกับความสวยความงามเป็นร้านรูปแบบใหม่ซึ่งเป็นตู้ขนาดกะทัดรัดให้บริการตัดแต่งทรงผม
ภายใต้แบรนด์ Easy Cut ที่มีแนวคิดการให้บริการมุ่งเน้นในด้านความสะอาด ความสะดวก
ความรวดเร็ว ประหยัด และมีความทันสมัย
โดยช่างที่มีความชำนาญซึ่งได้รับการฝึกอบรมตามหลักสูตรโดยเฉพาะ
กลุ่มลูกค้าเป้าหมายหลักเป็นผู้ชาย มีจุดบริการในย่านรถไฟใต้ดิน, ห้างสรรพสินค้า
และศูนย์การค้าทั่วไป

3.  การจัดหาผลิตภัณฑ์

บริษัทได้ให้ความสำคัญต่อการคัดเลือกสินค้าและเพิ่มผลิตภัณฑ์ใหม่เพื่อเป็นทางเลือกให้ผู้บริโภคสามารถใช้ผลิตภัณฑ์เครื่องสำอางที่มีคุณภาพและมีมาตรฐานสูง
ในส่วนที่เป็นสินค้านำเข้าจากต่างประเทศส่วนใหญ่จะดำเนินการผ่านบริษัทในเครือของ บริษัท เพียส
อินเตอร์คอสเม็กซ์ (ประเทศไทย) จำกัด และบริษัท ชิเซโด้ โปรเฟสชั่นแนล (ไทยแลนด์) จำกัด
ส่วนสินค้าที่วิจัยพัฒนาขึ้นเองภายในประเทศนั้นจะมีการประสานความร่วมมือกับบริษัทในเครือสหกรุ๊ป
เช่น บริษัท อินเตอร์เนชั่นแนล แลบบอราทอรีส์ จำกัด และ บริษัท เอส แอนด์ เจ
อินเตอร์เนชั่นแนล เอนเตอร์ไพรส์ จำกัด (มหาชน)
ซึ่งเป็นโรงงานผลิตเครื่องสำอางที่มีมาตรฐานในระดับสากล มีความเชี่ยวชาญในกระบวนการผลิต
และการควบคุมคุณภาพเครื่องสำอางมานาน
ได้รับความไว้วางใจจากเจ้าของหลายตราสินค้าชั้นนำจากต่างประเทศให้เป็นผู้ผลิตเพื่อส่งออกไปจำหน่ายยังต่างประเทศมานาน

(2) กลุ่มผลิตภัณฑ์เสื้อผ้า

    1.  ลักษณะผลิตภัณฑ์

บริษัทเป็นผู้แทนจำหน่ายผลิตภัณฑ์เสื้อผ้าประเภทชุดชั้นในสตรี ชุดนอนสตรี และชุดว่ายน้ำ
ภายใต้ลิขสิทธิ์เครื่องหมายการค้า Guy Laroche แต่เพียงผู้เดียวในประเทศไทย
โดยผลิตภัณฑ์ดังกล่าวได้รับการผลิตอย่างพิถีพิถัน ตั้งแต่การสรรหาวัตถุดิบที่มีคุณภาพ
การคัดเลือกผ้าลูกไม้คุณภาพดีจากต่างประเทศ
การออกแบบและคัดเลือกแบบที่สะท้อนถึงรสนิยมสวยสง่างดงาม
รวมถึงวิธีการตัดเย็บอย่างประณีตที่เป็นเอกลักษณ์ของ Guy Laroche
เพื่อให้เหมาะกับสรีระของสุภาพสตรีไทย ซึ่งสินค้าทั้งหมดของ Guy Laroche
มีจำหน่ายในห้างสรรพสินค้าชั้นนำทั่วประเทศ โดยมีพนักงานขายคอยบริการให้คำแนะนำสินค้า

นอกจากนี้บริษัทยังได้เป็นผู้แทนจำหน่ายผลิตภัณฑ์ชุดอินเนอร์แวร์ภายใต้เครื่องหมายการค้า Gunze
ที่มีชื่อเสียงจากประเทศญี่ปุ่น
โดยใช้วัตถุดิบจากเส้นใยฝ้ายชั้นดีคุณภาพสูงถักเป็นผ้าด้วยเทคนิคพิเศษเพิ่มความยืดหยุ่น
เหมาะกับวัยรุ่นสวมใส่เป็นเสื้อลำลอง ซึ่งได้รับการตอบรับอย่างดีจากลูกค้า

และยังมีแบรนด์ G&G
เพื่อให้เป็นอีกหนึ่งทางเลือกสำหรับผู้บริโภคที่มีรสนิยมชอบผลิตภัณฑ์เสื้อผ้าดีในราคาย่อมเยา
ซึ่งเป็นผลิตภัณฑ์ชุดชั้นในที่สวยงามทันสมัยน่าสวมใส่
เพื่อรองรับกระแสคนรุ่นใหม่ที่เน้นความสำคัญในการแต่งกาย

ขณะเดียวกันบริษัทได้เพิ่มความหลากหลายในกลุ่มของเสื้อผ้าสตรีด้วยการเป็นตัวแทนจำหน่ายแบรนด์
Era-won Girlfriend ผลิตภัณฑ์กางเกงสตรีที่มีความโดดเด่นในเรื่องดีไซน์ รูปแบบที่หลากหลาย
พร้อมวัตถุดิบที่ถักทอด้วยเส้นใยสังเคราะห์ชนิดพิเศษมีความยืดหยุ่นสูง
สามารถกลับคืนรูปได้ดังเดิมทุกครั้งที่เคลื่อนไหว โดยกางเกงสตรี Era-won Girlfriend
นี้ได้ถูกดีไซน์ภายใต้แนวคิด “สวมใส่สบาย
เคลื่อนไหวคล่องแคล่วและสามารถนำมาสวมใส่กับเสื้อผ้าได้ทุกรูปแบบ”
เพื่อให้ตอบโจทย์กับความต้องการของกลุ่มเป้าหมายหลักที่เป็นสาวรุ่นใหม่จนถึงวัยทำงาน อายุ 18 –
35 ปี และกลุ่มเป้าหมายรอง อายุตั้งแต่ 35 ปีขึ้นไปและในปีที่ผ่านมาได้ออกเสื้อเชิ้ต Oxford
ด้วยรูปแบบเฉพาะสุภาพสตรี มีเนื้อผ้าที่ยืดหยุ่น รูปทรงปราดเปรียว กระชับ สวมใส่แล้วดูคลาสสิค
สมาร์ททุกท่วงท่า และคุ้มค่าแก่ราคา

ทั้งนี้ในกลุ่มผลิตภัณฑ์เสื้อผ้าได้นำเสนอผลิตภัณฑ์รุ่นใหม่ที่ทันสมัยและ Trendy
อยู่เสมอออกวางจำหน่ายทุกเดือนเพื่อให้ลูกค้าได้สัมผัสและเลือกสรรได้อย่างหลากหลายสม่ำเสมออีกด้วย

2.  การตลาดและภาวะการแข่งขัน

ด้วยสภาพเศรษฐกิจที่ฟื้นตัวไปอย่างช้าๆ ภาระหนี้สินครัวเรือนที่อยู่ในระดับสูง
ผู้บริโภคจึงค่อนข้างระมัดระวังในการใช้จ่ายโดยควบคุมค่าใช้จ่ายที่ฟุ่มเฟือยมากขึ้น
แต่สภาวะการแข่งขันของตลาดชุดชั้นในสตรี ชุดนอนสตรี ชุดว่ายน้ำ ยังคงอยู่ในระดับค่อนข้างสูง
โดยเฉพาะตลาดชุดชั้นในสตรีมีการแข่งขันทั้งในด้านคุณภาพและบริการ รูปแบบดีไซน์ และราคา
มีผู้ประกอบการรายเดิมและรายใหม่ แบรนด์ในประเทศและแบรนด์ต่างประเทศ เข้ามาสร้างสีสัน
สำหรับการแข่งขันในระดับกลางถึงระดับบนจะเน้นกลยุทธ์ในการสร้างความแตกต่าง
ด้วยการนำเสนอผลิตภัณฑ์ชุดชั้นในแห่งนวัตกรรมที่เหมาะกับสรีระผู้หญิงไทยทั้งในแง่วัตถุดิบ รูปแบบ
ดีไซน์ เทคโนโลยีการตัดเย็บ ให้สามารถตอบสนองความต้องการที่หลากหลาย
และสอดคล้องกับพฤติกรรมของผู้บริโภคในทุกช่วงวัย ทุกไลฟ์สไตล์
ทั้งด้านฟังก์ชั่นและแฟชั่นโดยอยู่บนพื้นฐานสินค้าที่ดีมีคุณภาพเหมาะสมในราคาที่สมเหตุสมผล
ส่วนตลาดระดับล่างจะเน้นแข่งขันกันในด้านราคามากกว่าในด้านคุณภาพ
เพื่อเจาะกลุ่มลูกค้าที่มีกำลังซื้อน้อย

ชุดชั้นใน Guy Laroche ยังคงสร้างสรรค์ผลิตภัณฑ์ด้วยดีไซน์ที่ทันสมัยและพัฒนารูปแบบใหม่ๆ
อย่างสม่ำเสมอรวมทั้งการเลือกใช้วัสดุที่มีมาตรฐานและการผสมผสานนวัตกรรมใหม่ๆ
เพื่อเพิ่มมูลค่าให้กับสินค้าและเสริมความภาคภูมิใจแก่ผู้สวมใส่
มีฟังก์ชั่นที่สามารถตอบสนองความต้องการของผู้หญิงยุคใหม่
โดยมีการนำเอานวัตกรรมทางด้านสิ่งทอที่มีคุณสมบัติช่วยลดการสะสมเซลลูไลท์ส่วนเกินมาตัดเย็บผลิตภัณฑ์ในกลุ่มของ
Shape wear ที่มุ่งเน้นต่อการสวมใส่กระชับรูปร่างช่วยแก้ไขข้อบกพร่องทางสรีระ
เสริมสร้างความมั่นใจ ขณะที่กลุ่มของเสื้อชั้นในสตรีเพื่อการเพิ่มขนาดเนินอกและยกกระชับ ด้วย
Over Push Bra นวัตกรรมการเสริมฟองน้ำแบบ Perfect Cup Perfect Size Perfect
Look ในทุกมิติเพื่อเผยเสน่ห์ความสวยโดดเด่นให้กับทรวงอก
ซึ่งสามารถสร้างความสนใจและได้รับการตอบรับที่ดีจากลูกค้า

ส่วนกลุ่มผลิตภัณฑ์ชุดว่ายน้ำ Guy Laroche มีการพัฒนาอย่างต่อเนื่องจากปีที่แล้ว
โดยในปีนี้ได้มีการปรับรูปแบบ ดีไซน์ต่างๆ และมีการนำเอาแนวคิดของ Shapewear
ที่มุ่งเน้นต่อการสวมใส่กระชับรูปร่างช่วยแก้ไขข้อบกพร่องทางสรีระ เสริมสร้างความมั่นใจ
มาใช้ในการพัฒนาผลิตภัณฑ์ และยังได้เพิ่มสินค้ากลุ่ม Plus Size ซึ่งได้รับการตอบรับที่ดี
นอกจากนี้ยังร่วมเดินแฟชั่นโชว์ในโอกาสต่างๆ กับกลุ่มคู่ค้า
รวมทั้งเป็นผู้สนับสนุนอย่างเป็นทางการในส่วนชุดว่ายน้ำของผู้เข้าประกวด
มิสไทยแลนด์เวิร์ดประจำปี 2558, มิสแกรนด์ไทยแลนด์ประจำปี 2558
และประชาสัมพันธ์สินค้าผ่านสื่อหลากหลายช่องทางเพื่อตอกย้ำความเป็นผู้นำแฟชั่น

ในส่วนของผลิตภัณฑ์ Gunze ทางประเทศญี่ปุ่นได้มีการวิจัยและพัฒนาอย่างต่อเนื่อง
สร้างสรรค์สินค้าแห่งนวัตกรรมเพื่อเพิ่มคุณค่าและคุณประโยชน์ เช่น คอลเล็คชั่น Cool Magic
มีการดีไซน์รูปแบบใหม่ที่ทันสมัย เนื้อผ้าอ่อนนุ่มสวมใส่แล้วเย็นสบาย
ดูดซึมเหงื่อตามธรรมชาติแล้วระบายออกอย่างต่อเนื่อง ส่วนคอลเล็คชั่น Hot Magic
มีเนื้อผ้าบางเบา สวมใส่แล้วให้ความอบอุ่น มีสีสันหลากหลาย
ในราคาที่คุ้มค่าตอบโจทย์ความต้องการของลูกค้าได้อย่างลงตัว
นอกจากนี้ยังออกผลิตภัณฑ์เพื่อตอบโจทย์เมืองร้อนด้วยเนื้อผ้าฝ้าย Cotton USA 100%
ซึ่งเนื้อผ้าจะมีความนุ่มเป็นพิเศษ เวลาสวมใส่แล้วรู้สึกสบาย ระบายเหงื่อได้ดี และยังมีสาร
Anti-bacteria เพื่อช่วยยับยั้งแบคทีเรียได้อีกด้วย การทักทอของผ้าไม่แน่นจนเกินไป
ทุกครั้งที่ซักผ้าจะไม่ยืด ไม่หด ไม่ย้วย ผลิตภัณฑ์ Gunze มีช่องทางจำหน่ายที่หลากหลาย อาทิ
ในห้างสรรพสินค้า แคตตาล็อกเซล งานกิจกรรมต่างๆ เป็นต้น ซึ่งได้รับการตอบรับที่ดีมาก

ผลิตภัณฑ์ชุดชั้นใน G&G เจาะกลุ่มเป้าหมายที่มีรายได้ไม่มาก
สำหรับเป็นผลิตภัณฑ์ทางเลือกที่มีคุณภาพดีในราคาที่แข่งขันได้
ซึ่งจะช่วยเพิ่มยอดการขายของกลุ่มเสื้อผ้าทั้งในระยะสั้นและในระยะยาวได้เป็นอย่างดี
ในปีที่ผ่านมาผลิตภัณฑ์ G&G ได้เพิ่มความหลากหลายของผลิตภัณฑ์
โดยมุ่งเน้นให้ผู้สวมใส่รู้สึกกระชับและเสริมสร้างความมั่นใจในรูปร่างของผู้สวมใส่
ทั้งในส่วนของชุดชั้นในที่ใส่แล้วเก็บกระชับส่วนเกิน หรือกางเกงในที่ทอแบบยกกระชับสะโพก

สำหรับผลิตภัณฑ์น้องใหม่ Era-won Girlfriend ที่บริษัทได้เป็นตัวแทนจำหน่าย
ในปีที่ผ่านมาได้รับการต้อนรับจากลูกค้าเป็นอย่างดี
มีช่องทางจัดจำหน่ายผ่านสาขาในลักษณะร้านค้าปลีก ห้างสรรพสินค้าโรบินสัน งานกิจกรรมต่างๆ
เป็นต้น

3.  การจัดหาผลิตภัณฑ์

กลุ่มผลิตภัณฑ์เสื้อผ้าส่วนใหญ่ผลิตจากบริษัทในเครือสหกรุ๊ปที่มีชื่อเสียงมีคุณภาพเชื่อถือได้ เช่น บริษัท
ธนูลักษณ์ จำกัด (มหาชน) บริษัท ภัทยาอุตสาหกิจ จำกัด และบริษัท ไทยกุนเซ่ จำกัด
ซึ่งแต่ละบริษัทมีมาตรฐานการผลิตชั้นสูงจนได้รับความไว้วางใจจากเจ้าของตราสินค้าจากต่างประเทศจำนวนมากใช้เป็นฐานการผลิตเพื่อส่งออกไปจำหน่ายยังต่างประเทศด้วย

(3) กลุ่มเครื่องดนตรี

    1.  ลักษณะผลิตภัณฑ์

บริษัทได้เป็นผู้แทนจำหน่ายผลิตภัณฑ์เครื่องดนตรีเปียโนแบรนด์ Ritmuller ที่มีชื่อเสียงระดับโลก
ซึ่งมีความไพเราะของโทนเสียงทุ้ม นุ่มนวล กังวาน อันเป็นเอกลักษณ์ของเปียโนสไตล์ยุโรป
และแบรนด์ Kayserburg ที่เป็นเปียโน ระดับ Master Piece
ของโรงงานผลิตเปียโนที่ใหญ่ที่สุดในโลก มีการผลิตที่ประณีตใช้อุปกรณ์ส่วนประกอบที่คงทนแข็งแรง
มีโชว์รูมจัดแสดงสินค้าพร้อมผู้เชี่ยวชาญทางด้านดนตรีและผลิตภัณฑ์ที่ผ่านการอบรมจากต่างประเทศไว้คอยแนะนำและให้บริการหลังการขาย
พร้อมทั้งเครื่องดนตรีอื่นๆ เช่น ไวโอลิน ของแบรนด์ Rivertone และ กีตาร์แบรนด์ Ashton :
Designed in Australia

2.  การตลาดและภาวะการแข่งขัน

ในปีที่ผ่านมาตลาดเครื่องดนตรีได้รับผลกระทบจากสภาพเศรษฐกิจที่ชะลอตัว
จึงมีอัตราการขยายตัวลดลงแต่ก็ยังมีกลุ่มลูกค้าของเครื่องดนตรีที่มีความต้องการอยู่
การแข่งขันทางด้านราคา เน้นการดูแล
และบริการหลังการขายที่ถือเป็นกลยุทธ์หลักและเป็นปัจจัยสำคัญที่สามารถจูงใจและเร่งให้ผู้บริโภคตัดสินใจในการซื้อสินค้า
ส่วนการจัดจำหน่ายนั้นยังคงเน้นให้ทางโรงเรียนและอาจารย์สอนดนตรีเป็นผู้แนะนำผลิตภัณฑ์
ส่วนด้านโฆษณาประชาสัมพันธ์สินค้า
บริษัทได้ร่วมเป็นผู้สนับสนุนงานประกวดการแข่งขันทางด้านดนตรีในงานต่างๆ
รวมไปถึงการเข้าร่วมงานแสดงสินค้าเพื่อสร้างการรับรู้

3.  การจัดหาผลิตภัณฑ์

เครื่องดนตรี Ritmuller และ Kayserburg ได้นำเข้าโดยตรงจากผู้ผลิตในประเทศจีน
ซึ่งเป็นโรงงานผลิตขนาดใหญ่ที่มีฝีมือผลิตเปียโนให้แบรนด์ชั้นนำทั่วโลก โดยมีเครื่องมือที่ทันสมัย
เลือกใช้อุปกรณ์ที่เป็นส่วนประกอบสำคัญที่สั่งนำเข้าจากประเทศเยอรมนี
ซึ่งเป็นแหล่งกำเนิดเริ่มแรกของเปียโนทั้ง 2 แบรนด์

เครื่องดนตรีแบรนด์ Ashton ที่ได้รับการพัฒนาและออกแบบทั้งหมดจากประเทศออสเตรเลีย
และถูกผลิตขึ้นจากโรงงานในประเทศจีนโดยระบบการควบคุมทุกขั้นตอนการผลิต
และทีมงานผู้คิดค้นพัฒนาจากประเทศออสเตรเลียที่ชำนาญการเฉพาะด้าน ทำให้วัสดุ
และขั้นตอนการผลิต ถูกประกอบขึ้นอย่างพิถีพิถัน โดยคำนึงถึงการใส่ใจในรายละเอียด ทำให้
กีตาร์แบรนด์ Ashton ถูกจำกัดความด้วยคำว่า คุณภาพ ในราคาที่ย่อมเยา

3.  ปัจจัยความเสี่ยง

บริษัท มุ่งเน้นความสำคัญของการบริหารความเสี่ยงขององค์กร คณะกรรมการบริษัท
จึงได้กำหนดให้นำกระบวนการบริหารความเสี่ยงมาใช้เป็นเครื่องมือในการบริหารจัดการกับปัจจัยความเสี่ยงต่าง
ๆ ที่จะส่งผลกระทบต่อเป้าหมายขององค์กร โดยมีคณะกรรมการบริหารความเสี่ยง จำนวน 7 ท่าน
มีกรรมการผู้จัดการและประธานเจ้าหน้าที่บริหารเป็นประธาน ซึ่งจัดให้มีการประชุมทุกเดือน
เพื่อพิจารณาประเด็นความเสี่ยงครอบคลุมทั้งองค์กร จัดอันดับความเสี่ยง
กำหนดแนวทางการบริหารความเสี่ยง
รวมทั้งมอบหมายให้ผู้รับผิดชอบจัดหามาตรการควบคุมและจัดการความเสี่ยงให้อยู่ในระดับที่เหมาะสมและยอมรับได้
ซึ่งสรุปปัจจัยความเสี่ยงที่มีนัยสำคัญ ได้ดังนี้

1)  ความเสี่ยงจากสภาวะเศรษฐกิจ

เศรษฐกิจไทยยังมีแนวโน้มฟื้นตัวไม่เต็มที่
โดยการลงทุนภาคเอกชนยังคงชะลอตัวเพื่อประเมินความชัดเจนของสถานการณ์ทางเศรษฐกิจ
การเร่งเบิกจ่ายของภาครัฐยังทำไม่ได้เต็มที่
บรรยากาศการใช้จ่ายภายในประเทศค่อนข้างซบเซาจากหลายปัจจัยที่เข้ามากระทบ อาทิ
การเพิ่มขึ้นของหนี้ครัวเรือน ความกังวลต่อภาระค่าครองชีพ ราคาสินค้าเกษตรตกต่ำ
รายได้ในภาคเกษตรที่ลดลง เหล่านี้ส่งผลต่อดัชนีความเชื่อมั่นผู้บริโภคและธุรกิจต่างปรับตัวลง
จำนวนลูกค้าที่ซื้อสินค้าและบริการต่างควบคุมการใช้จ่ายและซื้อเท่าที่จำเป็น อย่างไรก็ตาม
บริษัทได้บริหารความเสี่ยงด้วยการติดตามสถานการณ์อย่างใกล้ชิด
ดำเนินการวางแผนเพื่อหามาตรการและกลยุทธ์ต่างๆ ที่จะรับมือกับผลกระทบที่อาจเกิดขึ้น
ทำให้มั่นใจได้ว่าบริษัทจะสามารถก้าวผ่านอุปสรรคและนำพาธุรกิจไปได้อย่างมั่นคง

2)  ความเสี่ยงจากการเปิดประชาคมเศรษฐกิจอาเซียน ( AEC : ASEAN ECONOMIC
    COMMUNITY)

การเปิดประชาคมเศรษฐกิจอาเซียน เป็นเป้าหมายการรวมตัวกันของประเทศสมาชิกอาเซียน 10
ประเทศเพื่อเพิ่มอำนาจต่อรองกับคู่ค้า
และเพิ่มขีดความสามารถการแข่งขันทางด้านเศรษฐกิจระดับโลก
รวมถึงมีการยกเว้นภาษีสินค้าบางชนิดให้กับประเทศสมาชิก ส่งเสริมให้ภูมิภาคมีความเจริญมั่งคั่ง
มั่นคง ประชาชนอยู่ดีกินดี โดยจะมีตลาดและฐานการผลิตร่วมกัน และจะมีการเคลื่อนย้ายสินค้า
บริการ การลงทุน เงินทุน และแรงงานมีฝีมืออย่างเสรี
ซึ่งความร่วมมือดังกล่าวก่อให้เกิดทั้งอุปสรรคและโอกาสกับบริษัท กล่าวคือ
ตลาดเครื่องสำอางจะเกิดสภาวะการแข่งขันทางการตลาดที่รุนแรงมากยิ่งขึ้น
เนื่องจากจะมีสินค้าเครื่องสำอางที่มีต้นทุนการผลิตที่ต่ำจากต้นทุนแรงงานต่ำเข้ามาแข่งขันโดยเฉพาะตลาดล่าง
เช่น อินโดนีเซีย
อย่างไรก็ดีบริษัทเชื่อมั่นว่าจากประสบการณ์ในการดำเนินธุรกิจมาเป็นระยะเวลานาน
จะสามารถปรับตัวและสร้างความได้เปรียบในการแข่งขัน
ซึ่งคาดว่าจะส่งผลให้เกิดการเติบโตอย่างต่อเนื่องในอนาคต

ทั้งนี้ในช่วง 4-5
ปีที่ผ่านมาบริษัทได้เห็นถึงความสำคัญในการรวมตัวของประชาคมเศรษฐกิจอาเซียนซึ่งหมายถึงตลาดการค้าไม่ได้มีแค่ในประเทศไทยเท่านั้นแต่ยังเปิดกว้างถึง
9 ประเทศในกลุ่มอาเซียนด้วย โดยบริษัทได้เริ่มเปิดตลาดการค้าในกลุ่มประเทศ CLMV (กัมพูชา
ลาว พม่าและเวียดนาม) เนื่องด้วยความใกล้เคียงกันทางด้านภาษา
วัฒนธรรมและการต้อนรับอย่างดี
รวมถึงทิศทางและโอกาสเติบโตทางธุรกิจในกลุ่มสินค้าด้านความงาม สินค้ากลุ่มเสื้อผ้า
บริษัทจึงได้ส่งแบรนด์เครื่องสำอาง KMA
ซึ่งเป็นลิขสิทธิ์ของบริษัทและได้รับการพัฒนาผลิตภัณฑ์อย่างต่อเนื่องและเพิ่มความหลากหลายเพื่อตอบสนองกระแสนิยมแนวเครื่องสำอางของวัยรุ่น
และวัยเริ่มทำงาน ชุดชั้นในสตรี Guy Laroche และ G&G ผลิตภัณฑ์ชุดอินเนอร์แวร์ Gunze
ไปเปิดตลาด
โดยแบรนด์เหล่านี้มีศักยภาพในการแข่งขันทั้งในเรื่องของราคาและคุณภาพในตลาดการค้าของ 4
ประเทศดังกล่าว
จะเห็นว่าบริษัทมีตัวแทนจัดจำหน่ายอยู่ในแต่ละประเทศซึ่งเป็นการย้ำถึงความสำคัญในการสร้างพันธมิตรทางธุรกิจกับคนท้องถิ่น

3)  ความเสี่ยงในการประกอบธุรกิจ

บริษัทฯ ประกอบธุรกิจในการจัดจำหน่ายผลิตภัณฑ์เครื่องสำอาง ผลิตภัณฑ์เสื้อผ้า และเครื่องดนตรี
โดยบริษัทฯ สั่งซื้อสินค้าจากต่างประเทศโดยตรง 0.58 %
ที่เหลือได้สั่งซื้อผ่านโรงงานในประเทศที่ดำเนินการภายใต้ลิขสิทธิ์จากต่างประเทศ 99.42%
และปัจจุบันบริษัทฯ สั่งซื้อสินค้ารายใหญ่จาก บริษัท เพียส อินเตอร์คอสเม็กซ์ (ประเทศไทย) จำกัด
ซึ่งบริษัทฯ ได้สั่งซื้อสินค้าในสัดส่วนที่สูงในช่วงปีที่ผ่านมา เป็นจำนวนเงิน 316.77 ล้านบาท
หรือเทียบประมาณ 43.48% ของยอดซื้อรวมของบริษัท

บริษัทดังกล่าวข้างต้น เป็นเจ้าของลิขสิทธิ์ผลิตภัณฑ์หลักของบริษัทฯ ในขณะที่บริษัทฯ
ได้รับสิทธิ์ในการเป็นผู้จัดจำหน่ายแต่เพียงผู้เดียวในประเทศไทย ดังนั้น
จึงไม่มีอุปสรรคในการประกอบธุรกิจต่อเนื่องในอนาคต

4)  ความเสี่ยงด้านพฤติกรรมผู้บริโภค

ปัจจุบันพฤติกรรมของผู้บริโภคเปลี่ยนแปลงไปค่อนข้างมาก
ผู้บริโภคต้องการทดลองใช้สินค้าและบริการแบบใหม่ๆ มีความไวต่อสิ่งเร้าต่างๆ
จนบางครั้งมีพฤติกรรมบริโภคตามกระแสนิยม ทำให้เกิดความภักดีต่อสินค้าแบรนด์น้อยลง

บริษัทได้บริหารความเสี่ยงด้วยการรับฟังความคิดเห็นและข้อเสนอแนะของผู้บริโภคในกลุ่มต่างๆ
เพื่อนำมาพัฒนาสินค้าและบริการให้มีคุณสมบัติที่โดดเด่น ทันสมัย มีมาตรฐาน ตรงใจ
และคุ้มค่าสำหรับผู้บริโภคมากยิ่งขึ้น ตลอดจนเน้นการใช้แนวบริหารลูกค้าสัมพันธ์ (Customer
Relationship Management)
ซึ่งเป็นช่องทางหนึ่งในการสื่อสารถึงลูกค้าเพื่อตอบสนองความต้องการของลูกค้าได้อย่างรวดเร็ว
อีกทั้งยังช่วยเพิ่มระดับความพึงพอใจและเกิดความประทับใจสูงสุด
ซึ่งจะช่วยรักษาฐานลูกค้าเก่าและเพิ่มจำนวนลูกค้าใหม่

5)  ความเสี่ยงด้านการเงิน

สินทรัพย์และหนี้สินทางการเงินที่แสดงอยู่ในงบดุลประกอบด้วยเงินสดและรายการเทียบเท่าเงินสด
เงินลงทุน ลูกหนี้และเจ้าหนี้การค้า เจ้าหนี้อื่นและเงินกู้ยืม
นโยบายการบัญชีที่ใช้ในการบันทึกและวัดมูลค่าของเครื่องมือทางการเงินดังกล่าวได้เปิดเผยไว้ในหมายเหตุประกอบงบการเงินที่เกี่ยวข้อง
และบริษัทฯ ได้ลดความเสี่ยงของการใช้เครื่องมือทางการเงินต่าง ๆ ดังนี้

(1) ความเสี่ยงในการให้สินเชื่อ

ความเสี่ยงในการให้สินเชื่ออาจเกิดจากการที่ลูกค้าไม่สามารถปฏิบัติตามข้อตกลง ซึ่งบริษัทฯ
ได้มีนโยบายในการป้องกันความเสี่ยงนี้ โดยการวิเคราะห์ฐานะการเงินของลูกค้า
มีมาตรการควบคุมวงเงินสินเชื่อที่รัดกุม และติดตามอย่างใกล้ชิด
มูลค่าสูงสุดของความเสี่ยงด้านการให้สินเชื่อเท่ากับมูลค่าตามบัญชีของสินทรัพย์ดังกล่าวสุทธิจากค่าเผื่อหนี้สงสัยจะสูญตามที่แสดงในงบดุล

(2) ความเสี่ยงจากอัตราดอกเบี้ย

ความเสี่ยงที่จะเกิดจากการเปลี่ยนแปลงของอัตราดอกเบี้ย
ซึ่งอาจก่อให้เกิดความเสียหายแก่บริษัทในงวดปัจจุบันและงวดต่อ ๆ ไป
บริษัทคาดว่าจะสามารถบริหารความเสี่ยงที่อาจเกิดขึ้นได้เนื่องจากบริษัทได้มีการวางแผนและติดตามสถานการณ์อยู่ตลอดเวลา

(3) ความเสี่ยงจากอัตราแลกเปลี่ยน

ณ สิ้นสุดวันที่ 31 ธันวาคม 2558 บริษัทฯ ไม่มีเงินกู้สกุลเงินตราต่างประเทศ
แต่มีการซื้อสินค้าจากต่างประเทศแต่มีมูลค่าไม่มาก
ซึ่งผู้บริหารเชื่อว่าความเสี่ยงจากอัตราแลกเปลี่ยนในปัจจุบันอยู่ในระดับต่ำ

4.  ทรัพย์สินที่ใช้ในการประกอบธุรกิจ

  --------------------------------------------------------------------------------------
  ประเภท/ลักษณะทรัพย์สิน             ลักษณะกรรมสิทธิ์                   มูลค่า          ภาระผูกพัน
  ------------------------------ ------------------------------ ------------- ----------
  1.ที่ดิน 1 แปลง จังหวัดนครปฐม 2 ไร่  เป็นเจ้าของ                      1,908,150     ไม่มี

  2.ที่ดิน 1 แปลง จังหวัดกรุงเทพมหานคร เป็นเจ้าของ                      144,247,680   ไม่มี
  จำนวน 3 ไร่ 3 งาน 38.40 ตรว.                                                 

  3.อาคารพาณิชย์ 4 ชั้น ที่ ถ.รัชดาภิเษก สัญญาเช่าระยะยาว 27 ปี เหลือ 4 ปี 9 1,511,221     ไม่มี
                                 เดือน                                         

  4.ที่ดิน 1 แปลง ตำบลบางโพงพาง     สัญญาเช่าระยะยาว 26 ปี เหลือ 1 ปี 9 81,782        ไม่มี
                                 เดือน                                         

  5.อาคารศูนย์การค้า RCA 1 ห้อง      สัญญาเช่าระยะยาว 27 ปี เหลือ 4 ปี   853,349       ไม่มี
                                 11 เดือน                                      

  6.                             สัญญาเช่าระยะเวลา 25 ปี เหลือ 15 ปี 15,127,800    ไม่มี
  สิทธิการเช่าศูนย์การค้าสยามพารากอน                                                

  7.สิทธิการเช่าโครงการยูเนียนมอลล์    สัญญาเช่าระยะเวลา 10 ปี เหลือ 1    53,931        ไม่มี
                                 เดือน                                         

  8.ทรัพย์สินอื่นๆ                    เป็นเจ้าของ                      27,554,119    ไม่มี
  --------------------------------------------------------------------------------------

5.  ข้อพิพาททางกฎหมาย

บริษัทไม่มีข้อพิพาททางกฎหมายในลักษณะคดีที่บริษัทจะมีผลกระทบทางด้านลบต่อการดำเนินธุรกิจของบริษัทอย่างมีนัยสำคัญ

6.  ข้อมูลทั่วไปและข้อมูลสำคัญอื่น

6.1 ข้อมูลบริษัท

ชื่อ บริษัท โอซีซี จำกัด (มหาชน)

  สถานที่ตั้งสำนักงานใหญ่ เลขที่ 729/4-7 ถนนรัชดาภิเษก แขวงบางโพงพาง เขตยานนาวา
  กรุงเทพมหานคร 10120

  ประเภทธุรกิจ จำหน่ายผลิตภัณฑ์ประเภทเครื่องสำอาง เสื้อผ้า เครื่องดนตรี
  และให้บริการเสริมความงาม

  เลขทะเบียนบริษัท 0107537001323

  ทุนจดทะเบียน หุ้นสามัญจำนวน 80 ล้านหุ้น มูลค่าหุ้นละ 1 บาท ชำระแล้ว 60 ล้านหุ้น
  มูลค่าหุ้นละ 1 บาท เป็นเงิน 60 ล้านบาท

  โทรศัพท์ 02-2954545, 02-2954567

  โทรสาร 02-2950415

  Home Page www.occ.co.th

6.2 นิติบุคคลที่บริษัทถือหุ้นตั้งแต่ร้อยละ 10 ขึ้นไปมีดังนี้

1.บริษัท โอเรียนเต็ล ซาลอน บิสซิเนส จำกัด

สถานที่ตั้งสำนักงานใหญ่ 729/23 - 25 ถนนรัชดาภิเษก แขวงบางโพงพาง เขตยานนาวา

กรุงเทพมหานคร 10120

ประเภทธุรกิจ จำหน่ายผลิตภัณฑ์ประเภทเสริมความงาม

  ทุนจดทะเบียน หุ้นสามัญจำนวน 10,000 หุ้น มูลค่าหุ้นละ 100 บาท ชำระเต็มจำนวนเป็นเงิน 1
  ล้านบาท

  โทรศัพท์ 02 – 6839620

  โทรสาร 02 – 2954763

  สัดส่วนการถือหุ้น 15.00%

  2.บริษัท ชิเซโด้ โปรเฟสชั่นแนล (ไทยแลนด์) จำกัด

สถานที่ตั้งสำนักงานใหญ่ 2 ซ.สุขุมวิท 23 (ประสานมิตร) ถ.สุขุมวิท แขวงคลองเตยเหนือ

เขตวัฒนา กรุงเทพมหานคร 10110

  ประเภทธุรกิจ จำหน่ายผลิตภัณฑ์ประเภทเครื่องสำอาง ให้บริการเสริมสวย สปา
  และจัดแต่งทรงผม

  ทุนจดทะเบียน หุ้นสามัญ 7 ล้านหุ้น มูลค่าหุ้นละ 10 บาท ชำระเต็มจำนวนเป็นเงิน 70 ล้านบาท

  โทรศัพท์ 02 – 2617321 – 2

  โทรสาร 02 - 2617323

  สัดส่วนการถือหุ้น 16.00%

  3.บริษัท เซน ซาลอนบิสสิเนส จำกัด

สถานที่ตั้งสำนักงานใหญ่ เลขที่ 729-4/7 อาคารโอซีซี ชั้นที่ 3 ถนนรัชดาภิเษก

แขวงบางโพงพาง เขตยานนาวา กรุงเทพมหาคร 10120

  ประเภทธุรกิจ ประกอบธุรกิจร้านเสริมสวย ตกแต่งทรงผม และจำหน่ายเครื่องสำอาง
  ผลิตภัณฑ์ดูแลเส้นผม

  ทุนจดทะเบียน หุ้นสามัญ 2 ล้านหุ้น มูลค่าหุ้นละ 10 บาท ชำระเต็มจำนวนเป็นเงิน 20 ล้านบาท

  โทรศัพท์ 02 – 2954545 ต่อ 511

  โทรสาร 02 – 2950415

  สัดส่วนการถือหุ้น 11.00%

6.3 บุคคลอ้างอิงอื่น ๆ

  1. นายทะเบียนหุ้น บริษัท ศูนย์รับฝากหลักทรัพย์ (ประเทศไทย) จำกัด

  62 อาคารตลาดหลักทรัพย์แห่งประเทศไทย ถนนรัชดาภิเษก แขวงคลองเตย กรุงเทพมหานคร
  10110

  โทรศัพท์ 02 – 2292000 โทรสาร 02-2292888

  2. ผู้สอบบัญชี นายบุญญฤทธิ์ ถนอมเจริญ หรือนายเจริญ ผู้สัมฤทธิ์เลิศ

  หรือนายวินิจ ศิลามงคล

  บริษัท เคพีเอ็มจี ภูมิไชย สอบบัญชี จำกัด

  ชั้น 50-51 เอ็มไพร์ทาวเวอร์ 195 ถนนสาทรใต้ กทม. 10120

  โทรศัพท์ 66(2) 6772000 โทรสาร 66(2) 6772222

  3. ที่ปรึกษาทางกฎหมาย บริษัท วีระ ลอร์ ออฟฟิส จำกัด

  747/151 – 152 ตรอกวัดจันทร์ใน ถนนสาธุประดิษฐ์ แขวงบางโพงพาง เขตยานนาวา
  กรุงเทพมหานคร 10120

  โทรศัพท์ 02 – 6838023 โทรสาร 02 – 6838843

  4. ที่ปรึกษาทางการเงิน บมจ. สหพัฒนาอินเตอร์โฮลดิ้ง

  757/10 ซอยประดู่ 1 ถนนสาธุประดิษฐ์ แขวงบางโพงพาง

  เขตยานนาวา กรุงเทพมหานคร 10120

  โทรศัพท์ 02 – 2930030 โทรสาร 02 – 2930040

  5. ผู้ลงทุนสัมพันธ์ นางจันทรา ตั้งธนศฤงคาร

  ผู้อำนวยฝ่ายบัญชี – การเงิน

  บมจ.โอซีซี เลขที่ 729/4-7 ถนนรัชดาภิเษก แขวงบางโพงพาง

  เขตยานนาวา กรุงเทพมหานคร 10120

  โทรศัพท์ 02 – 2954545 ต่อ 508 โทรสาร 02 - 2950415